Evropë: Martesat e homoseksualëve
Evropa po ndjek me vëmendje debatin në Shtetet e Bashkuara për martesat mes personave të të njëjtit seks
Çështja e martesave mes personave të të njëjtit seks ka ndarë shumë vende evropiane, përfshirë Britaninë - ku si mbështetësit ashtu edhe kundërshtarët janë duke ndjekur nga afër zhvillimet në Gjykatën e Lartë amerikane. Kryepeshkopi i ri i Kantërberit, Justin Welby, u kurorëzua muajin e kaluar. Tashmë kreu i ri i Kishës Anglikane është në mesin e debatit të stuhishëm mbi martesat e homoseksualëve. Një ish-kryepeshkop i Kantërberit, Lordi Carey, e rindezi debatin gjatë fundjavës së Pashkëve, duke e akuzuar kryeministrin britanik se i është përulur “sekularizmit agresiv” me mbështetjen e tij për martesat e të njëjtit seks. Grupet e të drejtave të homoseksualëve e kritikuan ndërhyrjen e Lordit Carey. Por komentet e ish-kryepeshkopit ishin në kohën e duhur, thotë Canon Chris Sugden i organizatës Anglican Mainstream. Kreu i ri i Kishës Katolike, Papa Françesku, ka folur në të kaluarën kundër martesave të të njëjtit seks. Tetë vende evropiane i njohin këto martesa dhe shumë të tjera po debatojnë për ligje të ngjashme. Teresa Pires u martua me partneren e saj ditën kur Portugalia, një vend kryesisht katolik, nënshkroi ligjin për martesat e homoseksualve, më 7 qershor të vitit 2010. Debati mbi martesat e homoseksualëve e ka ndarë Francën. Demonstruesit pro dhe kundër tyre kanë tërhequr muajt e fundit mijëra vetë në rrugë. Frédéric Navarro i grupit për të drejtat e homoseksualëve “Act Up Paris” thotë se ligji është tepër i vonuar. Në qershor, Gjykata e Lartë amerikane pritet të vendosë mbi një ligj që e përcakton martesën si një lidhje mes një burri dhe një gruaje. Canon Sugden thotë se Evropa po e ndjek çështjen me vëmendje. Zoti Sugden parashikon se debati mund të ketë edhe ndikime politike, ndërsa përkrahësit tradicionalë të partisë konservatore po e tërheqin mbështetjen e tyre për kryeministrin David Cameron.